google/wiki40b huggingface dataset:
Άγιος Νικόλαος (Γουδή)

Πληροφορίες

Βρίσκεται στο Γουδή, κοντά στο πρώην Φθισιατρείο, σήμερα νοσοκομείο νοσημάτων θώρακα «Σωτηρία». Είναι εντός του χώρου των Φυτωρίων Αθηνών, ανάμεσα στις οδούς Π. Κανελλόπουλου και Εφεσίου Σωράνου. Είναι μετόχιο της μονής του Αγίου Ιωάννη του Κυνηγού. Πρόκειται για ναό σε ρυθμό μονόκλιτης βασιλικής με τρούλο εξαγωνικό.Στην κόγχη διατηρούνται λείψανα τοιχογραφιών του έτους 1592 με επιγραφή.
Το 1953-1954 πραγματοποιήθηκε ανακαίνιση που επέκτεινε τον αρχικό ναό με καθαίρεση του δυτικού τοίχου του μνημείου προς τα δυτικά, με προσθήκη ευμεγέθους χώρου, ο οποίος φέρει, στο μέσον περίπου του μήκους του,τρούλο με ψηλό κυλινδρικό τύμπανο, στο οποίο ανοίγονται τοξοτά παράθυρα. Η προσθήκη αυτη εξέχει του αρχικού πλάτους του ναού και απολήγει στα δυτικά σε προστώο. Η εξωτερική επιφάνεια του ναού είναι επιχρισμένη, ώστε η τελική όψη να είναι αρτιφισιέλ. Ο αρχικός τρούλος έχει επίσης υποστεί αλλοιώσεις, όπως και η επικλινής στέγη του αρχικού δυτικού τμήματος, η οποία σήμερα είναι επίπεδη. Νεότερες τοιχοιγραφίες,κυρίως ολόσωμοι άγιοι στην άνω και απομίμηση ορομαρμάρωσης στην κατώτερη ζώνη, καλύπτουν τις επιφάνεις των τοίχων.Στην κόγχη διατηρούνται τοιχογραφίες του 16ου αι. Αποδίδονται τέσσερις συλλειτουργούντες ιεράρχες στην κάτω ζώνη, Στην άνω ζώνη έχουμε παράσταση Πλατυτέρας όλα επιβαρυμένα λόγω της υγρασίας. Στα βόρεια του ναού υπάρχει νεότερος τάφος, ενώ εντοπίστηκαν και όστρακα βυζαντινών χρόνων μεταξύ των οποίων βρίσκεται και  μια επιγραφή.
Βουτανονιτρίλιο

Με κυάνωση προπυλαλογονιδίου-1

Με επίδραση κυανιούχου καλίου σε προπαλογονίδιο-1 (CH₃CH₂CH₂X), παράγεται βουτανονιτρίλιο:

Με αφυδάτωση βουταναμιδίου

Με επίδραση αφυδατικών μέσων, όπως πεντοξείδιο του φωσφόρου (P₂O₅) ή πενταχλωριούχο φωσφόρο (PCl₅) ή θειονυλοχλωρίδιο (SOCl₂), σε βουταναμίδιο παράγεται βουτανονιτρίλιο:

Με αφυδάτωση βουτανυδροξυλιμίνης-1

Με επίδραση αφυδατικών μέσων, όπως πεντοξείδιο του φωσφόρου (P₂O₅) ή αιθανικού ανυδρίτη [(CH₃CO)₂O] σε βουτανυδροξυλιμίνη-1 (CH₃CH₂CH₂CH=NOH), παράγεται βουτανονιτρίλιο:

Με επίδραση προπυλομαγνησιαλογονιδίου-1 σε χλωροκυάνιο

Με επίδραση προπυλομαγνησιαλογονίδιου-1 σε χλωροκυάνιο (ClCN) παράγεται βουτανονιτρίλιο:

Μεθυλοκυάνωση αιθενίου

Με προσθήκη αιθανονιτρίλιου (CH₃CN, μεθυλοκυάνωση) σε αιθένιο παράγεται βουτανονιτρίλιο:

Υδρόλυση

1. Με μερική υδρόλυση βουτανονιτριλίου, παράγεται βουταναμίδιο:
2. Με πλήρη υδρόλυση βουτανονιτριλίου, παράγεται βουτανικό οξύ:

Υδροχλωρίωση

Με επίδραση υδροχλωρίου (HCl) παράγεται χλωριούχο 1-χλωροβουτανιμμώνιο-1:

Αμμωνίωση

Με επίδραση αμμωνίας παράγεται 1-ιμινοβουταναμίνη-1:

Παραγωγή προπυλοκετόνης

Με επίδραση οργανομαγνησιακής ένωσης (RMgX) και έπειτα υδρόλυση, παράγεται προπυλοκετόνη

Yδρογόνωση

1. Με καταλυτική υδρογόνωση παράγεται βουταναμίνη-1:
2. Με επίδραση λιθιοαργιλιοϋδρίδιου παράγεται βουταναμίνη-1:

Παραγωγή ενώσεων συναρμογής

Παράγει εύκολα διάφορες ενώσεις συναρμογής. Π.χ. με επίδραση χλωριούχου παλλάδιου παράγεται δι(προπυλοκυανο)διχλωροπαλλάδιο:
Στεφανί Φραπάρ

Σταδιοδρομία

Από το 2011, η Φραπάρ έχει διαιτητεύσει σε αγώνες του Σαμπιονά Νασιονάλ, την τρίτη κατηγορία ανδρών του γαλλικού ποδοσφαίρου. 
Το 2014, έγινε η πρώτη γυναίκα που διαιτήτευσε στη Λιγκ 2, τη δεύτερη κατηγορία ανδρών του γαλλικού ποδοσφαίρου. 
Επιλέχθηκε ως διαιτητής στο Παγκόσμιο Κύπελλο Ποδοσφαίρου Γυναικών του 2015 στον Καναδά.  
Στις 3 Δεκεμβρίου 2018, ορίστηκε να διαιτητεύσει στο Παγκόσμιο Κύπελλο Γυναικών του 2019 στη Γαλλία. Μετά την ολοκλήρωση της φάσης των 16, ανακοινώθηκε ότι η Φραπάρ είχε επιλεγεί ως μία από τους 11 διαιτητές που θα διατηρούταν για το υπόλοιπο της διοργάνωσης. Συνέχισε και ορίστηκε να διαιτητεύσει τον τελικό της διοργάνωσης που διεξήχθη στις 7 Ιουλίου 2019 μεταξύ των Ηνωμένων Πολιτειών και της Ολλανδίας. 
Τον Απρίλιο του 2019, ανακοινώθηκε ότι θα γίνει η πρώτη γυναίκα διαιτητής στη Λιγκ 1. Στις 28 Απριλίου 2019, διαιτήτευσε τον πρώτο αγώνα της στη Λιγκ 1 μεταξύ της Αμιάν και της Στρασμπούρ. 
Στις 2 Αυγούστου 2019, ανακοινώθηκε ότι η Φραπάρ ορίστηκε να διαιτητεύσει το ΟΥΕΦΑ Σούπερ Καπ 2019.
Έντουαρντ Μπούχνερ

Πρώτα χρόνια

Ο Μπούχνερ γεννήθηκε στο Μόναχο και ήταν γιος γιατρού και καθηγητή. Ο μεγαλύτερος αδερφός του ήταν ο Χανς Ερνστ Άουγκουστ Μπούχνερ. Το 1884, ξεκίνησε να σπουδάζει χημεία με τον Αδόλφο φον Μπάιερ και βοτανική με τον Καρλ Νέγκελι, στο Βοτανικό Ινστιτούτο στο Μόναχο. Μετά από μια περίοδο εργασίας με τον Χέρμαν Έμιλ Φίσερ στο Ερλάνγκεν, ο Μπούχνερ αποφοίτησε από το Πανεπιστήμιο του Μονάχου με διδακτορικό το 1888, με καθηγητή τον Τέοντορ Κούρτιους. Πέθανε στην μάχη του Μαρασέστι και θάφτηκε στο νεκροταφείο των γερμανών στρατιωτών στη Φωξάνη της Ρουμανίας.

Προσωπική ζωή

Ο Μπούχνερ παντρεύτηκε την Λότε Σταλ το 1900. Με το ξέσπασμα του Πρώτου Παγκοσμίου Πολέμου εντάχθηκε στον στρατό και προβιβάστηκε στον βαθμό του Ταγματάρχη, διοικώντας μια μονάδα μεταφοράς πυρομαχικών στο δυτικό και στη συνέχεια στο ανατολικό μέτωπο.Τον Μάρτιο του 1916 επέστρεψε στο Πανεπιστήμιο του Βίρτσμπουργκ. Τον Απρίλιο του 1917 επανεντάχθηκε στον στρατό. Στις 11 Αυγούστου 1917, ενώ υπηρετούσε στη Φωξάνη της Ρουμανίας, χτυπήθηκε από θραύσμα οβίδας και πέθανε δύο μέρες αργότερα..
Α.Μ.Σ. Βρασίδας Νέας Περάμου

Ιστορία

Ο «Αθλητικός Μορφωτικός Σύλλογος Βρασίδας Νέας Περάμου» ιδρύθηκε το 1968. Πήρε την ονομασία του από τον ομώνυμο Σπαρτιάτη αξιωματικό, ο οποίος σκοτώθηκε στην περιοχή της Νέας Περάμου.
Αγωνίστηκε για πρώτη φορά στη Δ΄ Εθνική κατηγορία την περίοδο 1993–94, τερματίζοντας στην 18η και τελευταία θέση του 12ου Ομίλου, συγκεντρώνωντας 12 βαθμούς, οπότε και υποβιβάστηκε στις τοπικές κατηγορίες της Ένωσης Ποδοσφαιρικών Σωματείων Καβάλας (ΕΠΣΚ). Την περίοδο 1997–98, ήταν η δεύτερη φορά που η ομάδα μετείχε στο πρωτάθλημα της Δ΄ Εθνικής, φτάνοντας στη 15η θέση του 6ου Ομίλου με 32 βαθμούς, υποβιβαζόμενη έτσι στις τοπικές κατηγορίες.
Για την περίοδο 2009–10, η ομάδα μετείχε στον 1ο Όμιλο της Δ΄ Εθνικής κατηγορίας, καταλαμβάνοντας τη 12η θέση, ακριβώς κάτω από τη ζώνη του υποβιβασμού με 41 βαθμούς, με αποτέλεσμα την επιστροφή στις τοπικές κατηγορίες της ΕΠΣ Καβάλας.
Guilt (ταινία)

Πλοκή

Η ταινία παρακολουθεί την ιστορία της Κύπρου μέσα από τη ζωή ενός  ηλικιωμένου εμπόρου όπλων που «ξαναβλέπει» όσα έζησε στο νησί για πενήντα ταραγμένα χρόνια. Ο έμπορος όπλων μπαίνει γέρος για μια εγχείρηση και μέσω της νάρκωσης βυθίζεται σε έναν εφιάλτη, όχι μόνο για τις δεκαετίες της ζωής του, αλλά για την ιστορία της πατρίδας του και πως αυτός θεωρεί ότι την επηρέασε αρνητικά. Με κυρίαρχο το συναίσθημα της ενοχής που φέρει ο κεντρικός χαρακτήρας, η ταινία χωρίζεται σε τρεις σημαντικές ιστορικές περιόδους, το 1959 (αποχώρηση των Άγγλων), το 1974 (τουρκική εισβολή) και το 1996 (δολοφονία Σολομού). Ο Νίνος Φένεκ Μικελίδης έγραφε για την ταινία στην Ελευθεροτυπία στις 4 Μαρτίου 2010 
ο Βασίλης Μαζωμένος, επηρεασμένος από την «Αποικία των καταδίκων» του Κάφκα αλλά και τον Όρσον Γουέλς, φτιάχνει ένα είδος κολαστηρίου, βουτηγμένο σε μια καφκική ατμόσφαιρα.
 Ενώ στην Αυγή ο Κώστας Τερζής έγραφε στις 04/03/2010: 
Η Κύπρος, με την τραυματική ιστορία της, “πεδίο βολής” κάθε λογής εξτρεμιστών και μισαλλόδοξων κατά τις τελευταίες δεκαετίες, τίθεται ως πλαίσιο αναφοράς για την ταινία του Βασίλη Μαζωμένου. Δύσκολη πρόκληση για έναν κινηματογραφιστή να ανιχνεύσει το “εκτροφείο μίσους” αλλά και να συνυπολογίσει το απόθεμα συγχώρεσης και συνύπαρξης που εξακολουθεί να διαθέτει η Κύπρος: τόπος αιχμηρός και οριακός η “γεωγραφία” της κυπριακής ιστορίας, ανιχνεύεται με μια εικαστική προσέγγιση στην ταινία, σαν το “αρχετυπικό” κολαστήριο των Άγγλων για τους Κύπριους αγωνιστές, ιδωμένο με αναφορές στο Άμπου Γκράιμπ της δικής μας εποχής.

Διακρίσεις και Βραβεία

Επίσημη κυπριακή και ελληνική συμμετοχή στα διεθνή φεστιβάλ Μόντρεαλ (Καναδά), Γκόα (Ινδία), Κάιρο (Αίγυπτος), Ταλίν (Εσθονία), Fantasporto (Πορτογαλία), ενώ κλήθηκε να "ανοίξει" το Πανόραμα Ευρωπαϊκού Κινηματογράφου στην Αθήνα (2009). Η ταινία βρέθηκε το 2009 στις πέντε υποψήφιες για το βραβείο καλύτερης ταινίας για τα βραβεία της Ελληνικής Ακαδημίας Κινηματογράφου. Το 2012 απέσπασε Βραβείο Καλύτερου σεναρίου και φωτογραφίας στο London Greek film festival και το 2010 το καλύτερο Soundtrack ελληνικής ταινίας.
Γιάζνα

Στον Ινδουισμό, Γιάζνα (Σανσκριτικά यज्ञ) που σημαίνει θυσία, είναι μια τελετουργία όπου δημιουργείται μια "ιερή" φωτιά η οποία συμβολίζει μια πράξη θυσίας . Είναι η κεντρική θρησκευτική εκδήλωση στην πίστη των Βέδων.  Σύμφωνα με την λατρεία ο Θεός Αγνί (είναι η φωτιά) μεταφέρει τις προσφορές των πιστών στις υπόλοιπες θεότητες .
Η τελετή αυτή γίνεται από εξειδικευμένους ιερείς, τους Ρτβιζ, οι οποίοι εκτός από την δημιουργία της φωτιάς ψέλνουν ιερά κείμενα Σάμα ή Γιαζούρ Βέδες. Αυτή η πίστη περιγράφεται σε λεπτομέρεια στην Βραχαμική βιβλιογραφία με κεντρική ιδέα ότι η θυσία αυτή είναι το μέσο κατά το οποίο το σύμπαν έγινε ύπαρξη και την συνέχεια του κόσμου. 
Παλαιότερα στην τελετή αυτή λάμβαναν χώρα και θυσίες ζώων. Κυρίως επιλεγόντουσαν κατσίκες και όχι καμήλες ή γαϊδούρια τα οποία σύμφωνα με την ινδουιστική παράδοση δεν είχαν την ουσία "μεντχά" που είναι απαραίτητη για την θυσία. Η θυσία αυτή δεν θεωρούταν βίαιη πράξη (δηλαδή χιμσά κατά τον Ινδουισμό) και με αυτό το τρόπο το θυσιαζόμενο ζώο αποκτούσε υψηλή αναγέννηση. Υπήρχε και η ανθρωποθυσία, γνωστή και ως πουρουσαμέδχα η οποία θεωρείται η υψηλότερη κατά τις Βέδες. Ανθρωποθυσίες λαμβάνανε χώρα μέχρι το 19ο αιώνα (στο Καμακχγιά της περιοχής Ασάμ, και στο Ταντζόρε). Η επίδραση του Βουδισμού και του Τζαϊνισμού είναι ο λόγος που σταμάτησαν οι θυσίες ζώων και αντικαταστάθηκαν από φρούτα, λουλούδια και λαχανικά.  Στη φωτιά παλαιότερα ριχνόντουσαν και χρηστικά αντικείμενα .
Αντιαρματικό ρουκετοβόλο

Το αντιαρματικό ρουκετοβόλο είναι αντιαρματικό όπλο που στηρίζεται στον ώμο και το οποίο εκτοξεύει ρουκέτες με εκρηκτική κεφαλή. Συχνά αναφέρεται με τα αρχικά RPG. Οι κεφαλές συνδέονται με μία ρουκέτα και σταθεροποιούνται κατά τη διάρκεια της πτήσης με πτερύγια. Κάποιο τύποι μπορούν να χρησιμοποιηθούν αρκετές φορές ενώ άλλοι είναι μίας χρήσης. Πέρα από τη χρήση του ως αντιαρματικό όπλο, έχει χρησιμοποιηθεί και ως αντιαεροπορική άμυνα για μικρές μονάδες και εναντίον οχυρώσεων.
Το ακρωνύμιο RPG προέρχεται από το ρωσικό  РПГ ή ручной противотанковый гранатомёт (ρουτσνόι προτιβοτανκονβι γρανατομετ), το οποίο σημαίνει «εκτοξευτήρας αντιαρματικών χειροβομβίδων που κρατιέται στα χέρια» και ήταν το όνομα που δόθηκε στα πρώτα ρωσικά μοντέλα. Ο αγγλικός όρος «rocket-propelled grenade» (χειροβομβίδα προωθούμενη από ρουκέτα ή αυτοπροωθούμενη βομβίδα) είναι αντακρώνυμο.
Τα πρώτα μοντέλα αντιαρματικών ρουκετοβόλων εμφανίστηκαν στον Β΄ΠΠ, με μοντέλα όπως το αμερικανικό Μπαζούκα, το βρετανικό Piat και τα γερμανικά Panzerschreck και Panzerfaust. Σήμερα τα αντιαρματικά ρουκετοβόλα, και ιδίως τα ρωσικά RPG 7, είναι ιδιαίτερα δημοφιλή στον ανταρτοπόλεμο και γενικά στον ανορθόδοξο πόλεμο. Έχουν χρησιμοποιηθεί στον πόλεμο του Βιετνάμ και στην σοβιετική εισβολή στο Αφγανιστάν μεταξύ άλλων.
Άιτορφ

Γενικά

Είναι παρόχθια πόλη επί του ποταμού Σιέγκ. Βρίσκεται σε απόσταση περίπου 25 χιλιόμετρα ανατολικά της Βόνης και 50 χλμ. ΝΑ. της Κολωνίας.  Ο συνολικός πληθυσμός της με τις γύρω υπαγόμενες στο δήμο περιοχές το 2010 αριθμούσε περίπου τους 19.400 κατοίκους.

Ιστορία

Την περιοχή της κατέλαβαν αρχικά ο Ρωμαίοι και στη συνέχεια οι Φράγκοι. Επί εποχής Καρλομάγνου πέρασε στη γερμανική αυτοκρατορία στο Δουκάτο της Κάτω Λωρραίνης, για να καταλήξει στο Δουκάτο του Μπεργκ. Η πρώτη ιστορική αναφορά της πόλης φέρεται σε έγγραφο του 1144. Τότε στη θέση της πόλης φέρεται να ιδρύθηκε ένα μοναστήρι όπου και απετέλεσε έδρα ιπποτών μεταβαλλόμενο σε κάστρο με γύρω - γύρω δάση. Στους νεότερους χρόνους υπέστη τις συνέπειες που επέφεραν στη περιοχή γενικότερα ο τριακονταετής πόλεμος, ο πόλεμος της ισπανικής διαδοχής καθώς και ο πόλεμος της αυστριακής διαδοχής, όπου τα διάφορα στρατεύματα διέρχονταν από την περιοχή. Στις αρχές του 1800 η πόλη αρχίζει ν΄ αναπτύσσεται ως διοικητικό κέντρο της περιοχής. Την ίδια περίοδο κατά τις επιχειρήσεις του Μ. Ναπολέοντα πέρασε στη γαλλική επικράτεια μέχρι το 1813, απ΄ όπου και περιήλθε τελικά στην επαρχία της Ρηνανίας.
Κατά τον Β' Π.Π. η πόλη υπέστη συμμαχικούς αεροπορικούς βομβαρδισμούς όπου και ο πληθυσμός αναγκάστηκε να εγκαταλείψει τη πόλη και να καταφύγει στην ύπαιθρο. Μεγάλες καταστροφές υπέστησαν τότε οι γέφυρες επί του ποταμού Σιέγκ.
Κοπή

Η Κοπή είναι μια μικρή συνοικία του Πειραιά στα όρια των δήμων Πειραιώς - Κερατσινίου - Δραπετσώνας μεταξύ των δρόμων Καλοκαιρινού - Αναπαύσεως - Ψαρών και Αγχιάλου, πήρε το όνομα της από το μεγάλο ομώνυμο στρατιωτικό εργοστάσιο 40 στρεμμάτων που βρίσκεται στο ΝΔ σημείο της περιοχής.

Το στρατιωτικό εργοστάσιο ΚΟΠΗ

Το μεγάλο ομώνυμο στρατιωτικό εργοστάσιο της Κοπής είναι το μεγαλύτερο στρατιωτικό εργοστάσιο στην Ελλάδα παραγωγής αντικειμένων στρατιωτικού ιματισμού όπως στολές, χιτώνια, πουκάμισα, στρατιωτικά παλτά, μπότες και στρατιωτικές φούστες τσολιάδων. Βρίσκεται σε μια έκταση περίπου 40 στρεμμάτων ακριβώς στο σημείο διασταύρωσης των δήμων Πειραιά, Κερατσινίου και Δραπετσώνας στο οικοδομικό τετράγωνο μεταξύ των δρόμων Αγίου Παντελεήμονος - Μεθώνης - Υπαπαντής - Μιαούλη, είναι κλειστός περιφραγμένος χώρος όπως όλα τα στρατόπεδα.
Το εργοστάσιο άρχισε να λειτουργεί το έτος 1909 με τίτλο Γενική Αποθήκη Υλικού Στρατού Πειραιά (ΓΑΥΣΠ) σε άλλο σημείο πολύ κοντά στο λιμάνι, στο σημείο αυτό μεταφέρθηκε το 1937 και οι κάτοικοι των γύρω περιοχών άρχισαν να το γνωρίζουν σαν ΚΟΠΗ. Το στρατιωτικό εργοστάσιο έχει επίσημη ονομασία στρατόπεδο ΣΧΗ ΜΑΓΓΙΩΡΟΥ, σε αυτό στεγάζεται και το Χημείο Στρατού. Η περιοχή έγινε γνωστή απο την μάχη για την διάσωση της Κοπής όταν οι αντικατοχικές δυνάμεις ΕΑΜ, ΕΛΑΣ έδωσαν σκληρή μάχη για να σώσουν το εργοστάσιο από τους Γερμανούς που ήθελαν να το καταστρέψουν. Οι νεκροί από την μάχη διάσωσης της Κοπής καταγράφονται μαζί με τους νεκρούς της γειτονικής μάχης της Ηλεκτρικής. Το εργοστάσιο της Κοπής λειτουργεί κανονικά μέχρι και σήμερα άσχετα με τις όποιες προτάσεις έγιναν τα τελευταία χρόνια προκειμένου να σταματήσει η λειτουργία του.

Ο οικισμός

H περιοχή είναι μια συνηθισμένη ήσυχη περιοχή του Πειραιά, η μορφολογία τους είναι όμοια με τα γειτονικά Ταμπούρια με μικρά οικοδομικά τετράγωνα. Οι κάτοικοι είναι κυρίως πρόσφυγες στην καταγωγή παράλληλα με την γειτονική Δραπετσώνα, πέραν του στρατοπέδου δεν έχει κανένα σημαντικό αξιοθέατο εκτός από μικρές πλατείες στεγάζει το ΙΚΑ Ταμπουρίων, τον ΟΤΕ Ταμπουρίων και το 7ο Γυμνάσιο - Λύκειο Πειραιά.
Χάρβεϊ Μιλκ

Βιογραφία

Γεννήθηκε το 1930 στη Νέα Υόρκη από εβραϊκή οικογένεια. Σπούδασε μαθηματικά στο College for Teachers at Albany της Νέας Υόρκης. Μετά την αποφοίτησή του, υπηρέτησε στο Πολεμικό Ναυτικό των ΗΠΑ στον Πόλεμο της Κορέας.
Στις 8 Ιανουαρίου 1978 εξελέγη δημοτικός σύμβουλος (supervisor) με το Δημοκρατικό Κόμμα στο Σαν Φρανσίσκο. Ήταν ο πρώτος  Αμερικανός ανοιχτά ομοφυλόφιλος εκλεγμένος πολιτικός. Παράλληλα με τη θητεία του στο δημοτικό συμβούλιο, ο Μιλκ ήταν ενεργός ΛΟΑΤ ακτιβιστής.
Στις 27 Νοεμβρίου 1978, ο δημοτικός σύμβουλος του Ρεπουμπλικανικού Κόμματος, Νταν Γουάιτ, δολοφόνησε τον Μιλκ, καθώς και τον δήμαρχο του Σαν Φρανσίσκο, Τζορτζ Μασκόνι. Η ποινή που επιβλήθηκε στον Γουάιτ ήταν επτά χρόνια και οκτώ μήνες φυλάκιση, γεγονός που εξόργισε πολλούς πολίτες του Σαν Φρανσίσκο.

Υστεροφημία

Το 2008 κυκλοφόρησε η ταινία Milk, στην οποία τον υποδύεται ο Σον Πεν και αναφέρεται στα τελευταία χρόνια της ζωής του.
Το 2009 του απονεμήθηκε μετά θάνατον από τον Μπαράκ Ομπάμα το Προεδρικό Μετάλλιο Ελευθερίας, εισήχθη στο California Hall of Fame και καθιερώθηκε στην Καλιφόρνια ημέρα προς τιμήν της μνήμης του (22 Μαΐου).
Άιτελ Φρειδερίκος της Πρωσίας

Βιογραφία

Ήταν ο δευτερότοκος γιος του Γουλιέλμου Β΄ αυτοκράτορα της Γερμανίας και της Αυγούστας-Βικτωρίας, κόρης του Φρειδερίκου Η΄ δούκα του Σλέσβιχ-Χόλσταϊν.
Από τη μεριά του πατέρα του ήταν ανιψιός της Σοφίας, συζύγου του Κωνσταντίνου Α΄ της Ελλάδας και εξάδελφος του Παύλου της Ελλάδας. 
Το 1942 απεβίωσε στο Πότσνταμ του Βρανδεμβούργου σε ηλικία 59 ετών.

Οικογένεια

Νυμφεύτηκε το 1906 τη Σοφία-Καρλόττα, κόρη του Φρειδερίκου-Αυγούστου Β΄ μεγάλου δούκα του Όλντενμπουρκ· δεν απέκτησαν απογόνους.
Κύπελλο Μεγάλης Ελλάδος

Το Κύπελλο Μεγάλης Ελλάδος υπήρξε μια ετήσια ποδοσφαιρική διοργάνωση, στην οποία μετείχαν ο Κυπελλούχος Ελλάδος και ο Κυπελλούχος Κύπρου της προηγούμενης σεζόν. Η επίσημη επωνυμία της διοργάνωσης ήταν «Κύπελλον Φιλίας Μητρός Ελλάδος και Θυγατρός Κύπρου» και διεξήχθη από το 1969 ως το 1973, καθώς και το 1976.

Ιστορικό

Το Κύπελλο Μεγάλης Ελλάδος καθιερώθηκε την περίοδο της επτάχρονης δικτατορίας της 21ης Απριλίου (1967-1974) με πρωτοβουλία της Γενικής Γραμματείας Αθλητισμού, η οποία είχε αθλοθετήσει το σχετικό έπαθλο. Διεξήχθησαν πέντε διοργανώσεις από το 1969 ως το 1973 και μετά την πτώση της χούντας των συνταγματαρχών διακόπηκε. Οι αγώνες του Κυπέλλου Μεγάλης Ελλάδας ήταν διπλοί, με τον πρώτο να διεξάγεται στην έδρα της κυπριακής ομάδας και τον δεύτερο να διεξάγεται στην Ελλάδα συνήθως κατά την επέτειο της 21ης Απριλίου.
Το 1976 έγινε ένας ακόμα διπλός τελικός με αντίστροφη σειρά (ο πρώτος στην Ελλάδα και ο δεύτερος στην Κύπρο), σε μια απόπειρα να ξεκινήσει ξανά η διοργάνωση, αλλά δεν υπήρξε συνέχεια, αφού την επόμενη σεζόν οι κυπελλούχες ομάδες Ελλάδος και Κύπρου, Ηρακλής Θεσσαλονίκης και ΑΠΟΕΛ αντίστοιχα, κληρώθηκαν αντίπαλες στον α΄ γύρο στο Κύπελλο Κυπελλούχων Ευρώπης (προκρίθηκε το ΑΠΟΕΛ με 0-0, 2-0), με αποτέλεσμα να μην έχει νόημα πλέον η επανάληψη της συνάντησης ως Κύπελλο Μεγάλης Ελλάδος.
Σε όλες τις διοργανώσεις νικήτριες αναδείχθηκαν οι ομάδες της Ελλάδας.
Χάρης Χαρίσης

ΠΑΣ Γιάννινα

Ξεκίνησε το ποδόσφαιρο στον ΠΑΣ Γιάννινα. Στις 19 Ιανουαρίου 2014 έκανε το επαγγελματικό του ντεμπούτο για τον ηπειρωτικό σύλλογο εναντίον της Καλλονής.

ΠΑΟΚ

Στις 25 Ιουνίου 2015 ο ΠΑΟΚ ανακοίνωσε την απόκτησή του για τέσσερα χρόνια. Στις 25 Οκτωβρίου 2015, έκανε την πρώτη του εμφάνιση στο πρωτάθλημα με τον ΠΑΟΚ σε μία 3-1 εντός έδρας νίκη έναντι του Παναθηναϊκού. Στις 10 Ιανουαρίου 2016 σκόραρε το πρώτο του γκολ εναντίον του ΠΑΣ Γιάννινα σε μια εντός έδρας νίκη του ΠΑΟΚ με σκορ 3-0. Την επόμενη χρονιά (2016–17) δεν πήρε πολύ χρόνο συμμετοχής, κατέκτησε ωστόσο τον πρώτο τίτλο στην καριέρα του, το κύπελλο Ελλάδας, στον τελικό του οποίου ο ΠΑΟΚ επικράτησε της ΑΕΚ με 2-1.
Το καλοκαίρι του 2017 παραχωρήθηκε ως δανεικός για έναν χρόνο στη βελγική Σιντ Τρούιντεν.
Τσάρλι Πόρτερ

Ακρωτήριο Χορν

Το 1979 ο Πόρτερ ήταν ο πρώτος που έκανε τον περίπλου του ακρωτηρίου Χορν με καγιάκ.
Από τη δεκαετία του 1980 διέμενε στη νότια Αμερική όπου συνέχισε να ζει με ένα πνεύμα περιπέτειας, ταξιδεύοντας σε μακρινούς προορισμούς και προσφέροντας υπηρεσίες οδηγού σε επιστήμονες που είχαν ως ερευνητική βάση τους τη νότια Αμερική.
Το Καλάθι του Τρόμου

Πλοκή

Ο Ντουέιν Μπράντλει (Κέβιν Βαν Χέντενρικ) φτάνει στη Νέα Υόρκη με ένα κλειδωμένο καλάθι. Μετά νοικιάζει ένα δωμάτιο σε ένα φθηνό ξενοδοχείο και το περιεχόμενο του καλαθιού αποκαλύπτεται: στο καλάθι ζει ο παραμορφωμένος σιαμαίος αδερφός του ο Μπελιάλ. Αν και ενωμένοι κατά τη γέννηση, τα δίδυμα είχαν χειρουργικά χωριστεί χωρίς την θέλησή τους σε μικρή ηλικία. Καθώς τα δίδυμα αναζητούν εκδίκηση από τους γιατρούς που τους χώρισαν, ο Ντουέιν κάνει φίλη μια νοσοκόμα (Τέρι Σούζαν Σμιθ). Ο Μπελιάλ ζηλεύει και την σκοτώνει, εξοργισμένος με τις πράξεις του αδερφού του ο Ντουέιν αποφασίζει να σκοτώσει τον Μπελιάλ, με αποτέλεσμα τα δύο αδέρφια να πέσουν απ'το παράθυρο του ξενοδοχείου.

Παραγωγή

Το Καλάθι του Τρόμου γυρίστηκε σε φιλμ 16 mm. Ο σκηνοθέτης Φράνκ Χενενλότερ δεν είχε τον έλεγχο του Post-Production με το αποτέλεσμα να είναι σκοτεινό, θολό, και μετατράπηκε σε μια διαφορετική αναλογία διαστάσεων. Η ταινία γυρίστηκε εν μέρει στο Μανχάταν. Ο Χενενλότερ έγραψε το σενάριο της ταινίας καθώς περπατούσε γύρω από την πλατεία Times Square, την οποία χαρακτήρισε "άθλια, υπέροχη ατμόσφαιρα."

Ειδικά Εφέ

Τα ειδικά εφέ του Μπελιάλ αποτελούνταν από μια μαριονέτα σε μερικές σκηνές καθώς και Stop-Motion Animation σε άλλες. Στις σκηνές που φαίνεται το χέρι του Μπελιάλ να επιτίθεται στα θύματά του, είναι στην πραγματικότητα ένα γάντι που το χειριζόταν ο Χενενλότερ. Η πλήρους μεγέθους μαριονέτα του Μπελιάλ παρατηρείται στις σκηνές όπου ο Μπελιάλ φαίνεται με έναν ηθοποιό ή όπου τα μάτια του γίνονται κόκκινα. Στη σκηνή όπου ο Μπελιάλ κάνει άνω κάτω το δωμάτιο του Ντουέιν χρησιμοποιήθηκε Stop-Motion Animation.
Eazy-E

Προσωπική Ζωή (1964-1986)

Ο Έρικ γεννήθηκε από τον Ρίτσαρντ και την Κάθι Ράιτ το 1964, στο Κόμπτον της Καλιφόρνια. Ο πατέρας του δούλευε σε ταχυδρομείο, ενώ η μητέρα του σε σχολείο. Ο Έρικ παράτησε για λίγο καιρό το σχολείο στο Λύκειο και πουλούσε ναρκωτικά. Ασχολήθηκε με την ραπ και χρησιμοποίησε το όνομα Eazy-E και έτσι άρχισε την καριέρα του. Έγινε μέλος της Κέλι Πάρκ Κόμπτον Καπ και αργότερα πήρε το απολυτήριο Λυκείου. Αργότερα στα 19 του, απόκτησε έναν γιο, τον Eric Darnell Wright ενώ είδη είχε μια κόρη. Επίσης ο Έρικ έχει άλλα 5 παιδιά από διαφόρετικες γυναίκες. Παντρέφτηκε το 1995 την Tomica Woods, η οποία απόκτησε διδύμα 6 μήνες μετά τον θάνατο του, καθώς και την εταιρία του Ruthless Records.

Καριέρα (1987-1991)

Το 1987 μαζί με τον  φίλο του, τον Τζέρι Χέλερ, άνοιξαν μία δισκογραφική εταιρία με το όνομα Ruthless Records. Με την Ruthless Records συνεργάστηκαν γνωστά πρόσωπα, όπως ο Ice Cube , o Dr. Dre με τα οποία έκαναν μια ομάδα ράπερ, την N.W.A. Αργότερα, προστέθηκαν και οι DJ Yella, MC Ren & Arabian Prince. Ο πρώτος τους δίσκος ήταν το 1987 με τίτλο N.W.A. and the Posse, ενώ το 1988 έβγαλαν τον επόμενο δίσκο τους, με το όνομα Straight Outta Compton αναφέροντας τον τόπο τους. Ο Έρικ αποφάσισε να κάνει βγάλει ένα CD με δικά του τραγούδια, κάτι που το πραγματοποίησε. Το Eazy-Duz-It πουλήθηκε σε 2.000.000 κόσμο, με αποτέλεσμα να βγάλει άλλα δύο CD. Το We Want Eazy και το Eazy-Er Said Than Dunn. O τελευταίος δίσκος των N.W.A. ήταν το 1991 με τον τίτλο Niggaz4 Life αποχαιρετώντας το ευρύ τους κοινό. Στο βιντεοπαιχνίδι Grand Theft Auto: San Andreas πολύς κόσμος συνδέει την εμφάνιση του Eazy-E με τον χαρακτήρα του παιχνιδιού, Ryder.

O θάνατος του το 1995

Ο Έρικ ήταν εμπλεκόμενος με τον υπόκοσμο. Δηλαδή ναρκωτικά, πορνεία και εμπόριο όπλων, χωρίς όμως ποτέ να αποδειχθεί κάτι τέτοιο. Τον Φεβρουάριο του 1995 ο Έρικ πέρασε από ιατρικές εξετάσεις και διαπιστώθηκε πως έχει την νόσο του AIDS. Tο απόγευμα της 26 Μαρτίου 1995 τον βρήκε νεκρό η σύζυγος του, σε ηλικία 31 χρονών. Η κηδεία του έγινε στην τοποθεσία Γουίτερ, στην Καλιφόρνια.
Δημόσια Κεντρική Βιβλιοθήκη Γρεβενών

Ωράριο λειτουργίας

Η βιβλιοθήκη λειτουργεί από Δευτέρα έως Παρασκευή τις ώρες 9:30-17:30, ενώ το Σαββατοκύριακο είναι κλειστή. Το Παιδικό Τμήμα λειτουργεί από Δευτέρα έως Παρασκευή τις ώρες 9:30-17:30.
Red Bull Arena (Νιου Τζέρσεϊ)

Πρόσβαση

Η πρόσβαση στο γήπεδο μπορεί να επιτευχθεί μέσω του σταθμού Harrison του Port Authority Trans-Hudson γνωστού ως PATH, και από το σταθμό Newark Penn και τους σταθμούς New Jersey Transit's και Newark Broad Street. Η κοντινή γέφυρα Τζάκσον Στριτ διασχίζει τον ποταμό Πασάικ στη συνοικία Άιρονμπουντ στο Νιούαρκ.
2506 Πιρόγκοφ

Φυσικά χαρακτηριστικά

Τα φυσικά χαρακτηριστικά του Πιρόγκοφ είναι άγνωστα.
EFront

Περιγραφή

Το eFront έχει σχεδιαστεί ώστε να επιτρέπει την δημιουργία δικτυακών κοινοτήτων μάθησης με σημαντικές ευκαιρίες για συνεργασία και αλληλεπίδραση. Το σύστημα χρησιμοποιεί μια διεπαφή χρήστη στηριγμένη σε εικονίδια. Η πλατφόρμα προσφέρει ένα πλήθος από χαρακτηριστικά, όπως εργαλεία για την δημιουργία περιεχομένου και δημιουργία αξιολογήσεων, ένα εργαλείο διαχείρισης παραδοτέων, ένα πλήθος από στατιστικά στοιχεία, εσωτερικό σύστημα επικοινωνίας, φόρουμ, συνομιλία, δημοσκοπήσεις και άλλα. Το eFront είναι συμβατό και πιστοποιημένο σύμφωνα με το πρότυπο SCORM 1.2 , και SCORM 2004 / 4η έκδοση . Πολλά χαρακτηριστικά της πλατφόρμας (π.χ., διαχείριση δεξιοτήτων, οργανόγραμμα, διαχείριση τομέων) το καθιστούν κατάλληλο για χρήση από οργανισμούς και εταιρίες, ιδιαίτερα από τμήματα διαχείρισης ανθρώπινων πόρων. Το eFront είναι μια πολυγλωσσική πλατφόρμα που προσφέρεται σε 40 γλώσσες.

Εκδόσεις

Εκτός από την βασική έκδοση που διατίθεται με το μοντέλο του ανοιχτού λογισμικού υπάρχουν και 3 επιπλέον εκδόσεις με διαφοροποιημένα χαρακτηριστικά που απευθύνονται σε εκπαιδευτικά ιδρύματα και οργανισμούς. Όλες οι εκδόσεις παρέχονται με ανοιχτό τον κώδικα αλλά μόνο η βασική έκδοση χρησιμοποιεί άδεια ανοιχτού λογισμικού.

Τεχνικά χαρακτηριστικά

Το eFront μπορεί να λειτουργήσει χωρίς αλλαγές σε περιβάλλοντα Linux, Windows και οποιοδήποτε άλλο σύστημα υποστηρίζει PHP και MySQL.